Rettighetsbråk om «We love the 90's»
I kveld spiller 90-tallsheltene for et fullsatt Telenor Arena, men høstens planlagte Sverige-turné kan ha fått seg et kraftig skudd for baugen. Selskapet Biljett Nu har nemlig registrert varemerket «We love the 90's» i Sverige, og vil gå rettens vei for at navnet ikke kan brukes av noen andre. - Vi ser på dette som brudd på varemerkereglene. Vi har vært i kontakt med våre jurister og diskutert krav om navnebytte eller skadeerstatning. I 2012 og 2013 har vi også tenkt til å kjøre «We love the 90's»-arrangementer i Sverige, sier daglig leder Robert Jakobsson til Aftonbladet. Biljett Nu arrangerte én konsert med konseptet i fjor.Den norske konsertarrangøren Chris Collings i Collings Entertainment er overbevist om at den planlagte Sverige-turneen vil gå som planlagt. - Vi er ikke redde for Biljett Nu. Nå skal vi la våre advokater se på dette. Dessuten hører det til saken at vi dro i gang dette først. Vi begynte å markedsføre «We love the 90's» allerede i 2010, og vi har turnert i hele Norge i 2011. Biljett Nu kopierte vårt konsept og hadde en kveld med «We love the 90's» i Sverige i 2011, sier Collings til den svenske avisen. Aftonbladet skriver at det svenske selskapet registrerte varemerket i Sverige i 2011, mens den norske konsertarrangøren har registrert varemerket i Norge og Danmark.Varemerkejurist Martin Berger i det svenske Patent- och registreringsverket sier til Aftonbladet at en domstol må avgjøre hvem som har rett. Han understreker at svenskenes varemerkeregistrering gir dem enerett på bruken av navnet i Sverige, men at det likevel ikke behøver å være lovstridig om den norske konsertarrangøren tar med seg showet til nabolandet. - Domstolens syn på saken kan påvirkes av om den norske varemerkeinnehaveren har en grunn for å oppheve den svenske registreringen. For eksempel om den som har registrert varemerket i Sverige visste at det allerede ble brukt av noen som ikke hadde rukket å registrere, sier Berger.
Arrangørene av turneen med Scooter, E-Type og Haddaway krangler med svensker om å ta showet videre til søta bror.